
Szimultán számrendszerek számítógépes vizsgálata Q[√5] algebrai egészei körében

A számrendszerfogalom egyik lehetséges általánosítását kapjuk, ha az alapok számát növeljük.
Ezeket a több alappal rendelkező számrendszereket szimultán számrendszereknek nevezzük.
A Gauss-egészek körében léteznek szimultán számrendszerek két alappal, és ezekkel kapcsolatban számos eredmény ismert.
Könnyen belátható, hogy 3 alappal nem létezik szimultán számrendszer a Gauss-egészek körében,
azt reméljük azonban, hogy Q[√5] kvadratikus test algebrai egészei között igen.
Ismert, hogy a vizsgált struktúrában adott alapok és számjegyhalmaz esetén egy véges halmaz összes elemének ellenőrzésével eldönthető, hogy a rendszer számrendszert alkot-e. A probléma, hogy 3 alap esetén hiába véges a vizsgálandó halmaz, akkora, hogy túl sokáig tart az ellenőrzése.
A dolgozat tárgya a vizsgálatot meggyorsító program kifejlesztése (párhuzamosítás, GPU felhasználása a számításokhoz), a program működésének bemutatása, majd a programot felhasználva számrendszerek létezésének ellenőrzése adott alapokkal és számjegyhalmaz-konstrukciókkal.
A program segítségével két számjegyhalmaz-konstrukció (sűrű és K-típusú) esetén is sikerült néhány alap-hármashoz tartozó
halmazt teljesen átvizsgálni és megbizonyosodni arról hogy ezek valóban szimultán számrendszert alkotnak.
Ha adott alapokhoz tartozó halmazból véletlenszerűen választunk vizsgálandó elemeket, akkor a teljes halmaz átvizsgálása nélkül is sejthetjük, hogy a rendszer szimultán számrendszert alkot-e vagy sem. Ezen módszer segítségével sikerült a számrendszert alkotó alapok elhelyezkedését feltérképezni (0,0) környezetében, ami kapcsolatot mutat a struktúrában értelmezett norma függvénnyel.



